text: Strandet på sandbanke i Vadehavet
  29 juli 2013 kl. 06.33
  En tysk turist på Rømø savnede sent søndag aften sin mand og søn, og det satte en eftersøgning i gang.
  Redningstjenesten på Rømø rykkede ud med en Unimog med radar, der kan køre gennem vand.
  Far og søn var fanget i deres bil på en sandbanke ved Rømø Sønderstrand. De var blevet indhentet af tidevandet.
  De lokale redningsfolk fik reddet dem i land - bilen må de hente, når vandstanden falder.
  Den 48-årige mand og hans 12-årige søn havde et par nervepirrende timer på sandbanken, inden de blev fundet natten til mandag.
  Tidevandet overrasker hvert år især tyske turister ved Vadehavet.
  